РЕГЛАМЕНТ (ЕО) № 1397/2007 НА КОМИСИЯТА
от 28 ноември 2007 година
за определяне на разпределението на количеството от 5 000 тона къси ленени влакна и конопени влакна като гарантирани национални количества между Дания, Гърция, Ирландия, Италия и Люксембург за пазарната 2007/2008 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1673/2000 на Съвета от 27 юли 2000 г. относно общата организация на пазарите на лен и на коноп за влакно (1), и по специално член 9 от него,
като има предвид, че:
(1)
В член 8, параграф 1 от Регламент (ЕО) № 245/2001 на Комисията (2), в който са определени правилата за прилагане на Регламент (ЕО) № 1673/2000, се предвижда разпределяне на 5 000 тона къси ленени влакна и конопени влакна като гарантирани национални количества, предвидено в член 3, параграф 2, буква б) от Регламент (ЕО) № 1673/2000, което се осъществява преди 16 ноември от текущата пазарна година.
(2)
За тази цел Дания и Италия са предоставили на Комисията информация относно площите, предмет на договори за покупко-продажба, на задължения за преработка или договори за преработка, както и оценки на добивите на слама, на ленени и конопени влакна.
(3)
От друга страна, няма да има производство на ленени и конопени влакна през пазарната 2007/2008 година в Гърция, Ирландия и Люксембург.
(4)
От направените въз основа на посочената информация оценки на производството става ясно, че общото производство на петте държави-членки няма да достигне отпуснатото им общо количество от 5 000 тона и следователно е уместно да се определят национални гарантирани количества, както е посочено по-долу.
(5)
Мерките, предвидени в настоящия регламент, са в съответствие със становището на Управителния комитет по естествени влакна,
ПРИЕ НАСТОЯЩИЯ РЕГЛАМЕНТ:
Член 1
За пазарната 2007/2008 година разпределението на националните гарантирани количества, предвидени в член 3, параграф 2, буква б) от Регламент (ЕО) № 1673/2000, е определено, както следва:
-
за Дания: 73 тона,
-
за Гърция: 0 тона,
-
за Ирландия: 0 тона,
-
за Италия: 364 тона,
-
за Люксембург: 0 тона.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 16 ноември 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 ноември 2007 година.